પ્યોંગયાંગ- ઉત્તર કોરિયાના તાનાશાહ કિમ જોંગ ઉને પોતાના આક્રમક વલણમાં નરમાઈના સંકેત આપ્યા છે. કિમ જોંગે જણાવ્યું છે કે, તે અમેરિકા અને દક્ષિણ કોરિયા સાથે ચર્ચા કરવા તૈયાર છે. ઉપરાંત પોતાનો પરમાણુ કાર્યક્રમ પણ છોડી શકે છે. નોર્થ કોરિયાએ તેના પાડોશી દેશ દક્ષિણ કોરિયા સાથે સંબંધો સુધારવા આગામી મહિને ચર્ચા કરવા માટે સહમતિ વ્યક્ત કરી છે. કોરિયાઈ ટાપુના બન્ને પાડોશી દેશ વચ્ચે થયેલી વાતચીત બાદ દક્ષિણ કોરિયાએ જણાવ્યું કે, જો સુરક્ષાની ખાતરી આપવામાં આવે તો નોર્થ કોરિયાએ પોતાનો પરમાણું કાર્યક્રમ પણ પડતો મુકવા તૈયારી દર્શાવી છે. નોર્થ કોરિયાની રાજધાની પ્યોંગયાંગમાં કિમ જોંગ ઉને દક્ષિણ કોરિયાના પ્રેસિડેન્ટ મૂન જે ઈનના રાષ્ટ્રીય સુરક્ષા સલાહકાર સાથે મુલાકાત કરી હતી.